म्हापशेंः म्हादय न्हंय घुंवडावपा पासून खऱ्यांनीच आडावपाक जाय जाल्यार गोंयकारांनी 'सेव्ह म्हादय, सेव्ह गोवा' हे लोकचळवळींत आक्रमकतेन वांटो घेवचो पडटलो. फक्त सोशल मिडियाचेर थम (इमोजी) दाखोवन कांयच साध्य जावचें ना, असो सूर म्हादय मोगींचे बसकेंत उमटलो.
 म्हापशेंच्या बोडगेश्वर देवळाच्या प्राकारांत शेनवारा सेव्ह म्हादय बावट्या खाला बार्देसांतल्या म्हादय सैनीकांची जागृती बसका जाली. ही बसका सुमार अडेज वरां चल्लीं.
 भाजपा सरकाराक स्वताचो पक्ष हो सध्या गोंया परस चड प्रीय आनी व्हड दिसता. म्हादय खातीर लडो दिवप्यांक ते हे मुखार देशद्रोही म्हणपाक फाटीं रावचे नात, असो आरोपूय हे बसकेंत केलो.
 ह्या वेळार म्हादय सैनिकांनी श्री देव बोडगेश्वरा कडेन म्हादय न्हंय घुंवडावपा पासून वाटावपा खातीर देवा मुखार गाराणें घातलें.
 बसकेंत मुखेल उलोवपी प्रा. प्रजल साखरदांडे हांणी हाजीर आशिल्ल्यांक म्हादय न्हंयेची चळवळ आनी आतां मेरेनच्या लड्याचो भुगोलीक आनी राजकी इतिहासाची म्हायती दिली. कर्नाटकांत म्हादय न्हंयेचें उदक घुंवडावपा खातीर थंय लोकां मदीं एकवट दिसता. पूण गोंयांत तशें ना. सध्या गोंयची न्याय वेवस्थेंत बाजू घटमूट आसली तरीय, लोकांचो जनआंदोलनांत 100 टक्के वांटो जाय, अशें तांणी सांगलें.
 कर्नाटका कडेन अजून रान खात्याची मंजुरी आनी नवी पर्यावरणीय मंजुरी ना. कर्नाटकाक हे दोनूय परवाने खंयचेच स्थितींत मेळचे न्हय हे खातीर गोंयकारांनी हे मुखार रस्त्याचेर देंवून म्हादय न्हंयेच्या लड्यांत तळमळीन वांटो घेवचो पडटलो. हें घडल्यारूच केंद्रांतल्या आनी राज्यांतल्या सरकाराक जाग येतली. गोंयकारांनी आपली आक्रमकता केंद्रा मेरेन पावोवची आसा जाल्यार दरेकल्यान म्हादय खातीर रस्त्याचेर देंवचेंच, असो उलो साखरदांडे हांणी मारलो.
 शिवसेनेचे राज्य पक्ष मुखेली जितेश कामत हांणी सांगलें, फाटल्या चार दसकां सावन गोंयचो म्हादय खातीर लडो चालू आसा. भाजपा सरकारान सध्या न्हिदेचें सवंग घेतलां. ताका जागे करप कठीण. भाजपाचे खासदार राजिनामो दिवपाच्यो बडायो मारतात, प्रत्यक्षांत कृती शुन्य. गोंयांतले भाजपाचे खासदार हे संसदेंत म्हादय विशयाचेर एक अक्षर लेगीत काडिनात, ही गोंयकारांची शोकांतिका. गोंयचे मुख्यमंत्री डॉ. प्रमोद सावंत हांणी कर्नाटकांतले प्रचार सभेक वचपाची गरज नाशिल्ली. तांणी केंद्राक आपूण सभेंत वांटो घेवचो ना, अशें नेटान सांगपाक जाय आशिल्लें. तांणी हे प्रचार सभेचे बहिश्कार घालपाची गरज आशिल्ली, पूण तांकां आवय परस पक्षाचो मोग चड म्हत्वाचो दिसता, अशी टिका कामत हांणी केली.
 आसगांवचे सरपंच हनुमंत नायक हांणी सांगलें, म्हादय न्हंयेचें उदक कर्नाटकान घुंवडायलें जाल्यार फुडारांत गोंयकारांक उदक विकतें घेवचें पडटलें. आदींच हांगाच्यो बांयो प्रदुशीत जाल्यात. थळाव्या पांवड्या वयल्या सगळ्या लोकप्रतिनिधींनी एकठांय येवन आपापले राजिनामे दिवपाची गरज आसा. ही गजाल म्हादयचे लोक चळवळीक आनीक घटसाण दितली. अशें थारलें जाल्यार सगळ्यांत आदीं आपूण राजिनामो दिवपाक फुडें आसतलों.
 अमृत आगरवाडेकार, नागेश कोलवाळकार, नगरसेवक अॅड. शशांक नार्वेंकार, काँग्रेसीचे एस्लीस गोम्स, विजय भिके, संजय बर्डे, पार्वती नागवेंकार, ऐश्वर्या साळगांवकार, महेश म्हांबरे, अॅड. ह्रदयनाथ शिरोडकार, राजन घाटे, जॉन मेंडांसा आनी हेरांनी ह्या वेळार आपले विचार मांडले.
 म्हादयचे लोक चळवळींत तरणाट्यांचो वांटो वाडटलो, हे नदरेन काम करचें पडटलें. बायलांचो आस्पाव आसतलो हे खातीर यत्न करचे, अश्यो सुचोवण्यो बसकेंत केल्यो. तशेंच राज्यांतले खासदार हे संसदेंत गोंयची जिवनदायिनी आशिल्ल्या म्हादय प्रस्नाचेर एक अक्षर काडिनात. हे खातीर बसकेंत सगळ्या उलोवप्यांनी लोकसभा तशेंच राज्यसभा खासदारांचेर टिका करून तांच्या राजिनाम्याची मागणी केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 